Як вядома, праз колькі гадоў пасля свайго пострыгу ў манашкі Еўфрасіння, унучка славутага князя Усяслава Чарадзея, заснавала пад Полацкам Спасаўскі жаночы манастыр, які стаў на старажытных беларускіх землях зыркім агменем асветы. Неўзабаве полацкая князёўна-ігумення стварыла ў родным горадзе яшчэ адзін манастыр – мужчынскі Багародзіцкі. Пры гэтых Божых цвярдынях былі адкрыты скрыпторыі – майстэрні па перапісванні кніг, іканапісныя майстэрні, школы, шпіталь. Памочніцамі і апораю Еўфрасінні ў яе шматлікіх клопатах сталі яе сёстры: родная Гардзіслава (у манастве Еўдакія) і стрыечная Звеніслава, якая, надзеўшы манаскае адзенне, атрымала імя Еўпраксія.